‘ธกส.’ได้ฤกษ์ดี แจกบัตรชาวนา
ธ.ก.ส.ดีเดย์แจกบัตรเครดิตชาวนา 5 จังหวัด เดือน ก.พ.นี้นำร่องก่อน 5,000 ใบ คาดทยอยแจกครบ 1 ล้านใบ ใน 1 ปี
23 ม.ค. 2555

ธ.ก.ส.ดีเดย์แจกบัตรเครดิตชาวนา 5 จังหวัด เดือน ก.พ.นี้นำร่องก่อน 5,000 ใบ คาดทยอยแจกครบ 1 ล้านใบ ใน 1 ปี 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า คณะกรรมการธนาคารมีมติเห็นชอบให้ว่าจ้างบริษัท วีสมาร์ท เป็นผู้วางระบบบัตรสินเชื่อเกษตรกร โดยในเดือน ก.พ.นี้จะเริ่มทดสอบระบบก่อน โดยเริ่มแจกบัตรสินเชื่อให้เกษตรกรจำนวน 5,000 บัตร ในพื้นที่นำร่อง 5 จังหวัดคือ จ.เชียงใหม่ อุดรธานี ลพบุรี พระนครศรีอยุธยา และ จ.สระบุรี และจะมีร้านค้าและสหกรณ์การเกษตรที่เข้าร่วมโครงการอีก 10 แห่ง 
ทั้งนี้ หากประสบความสำเร็จ ธนาคารจะขยายผลโครงการด้วยการเริ่มแจกบัตรสินเชื่อให้เกษตรกรได้อย่างเป็นทางการในเดือน พ.ค. โดยตั้งเป้าหมายจะแจกให้ครบ 1 ล้านใบ ภายในเวลา 1 ปี จากเป้าหมายทั้งโครงการ 2 ล้านใบ 
“จะทดลองตั้งแต่เรื่องการออกบัตร กำหนดและอนุมัติวงเงินให้เกษตรกรไปซื้อสินค้า และให้ร้านค้าที่เข้าร่วมโครงการเคลมค่าสินค้า ธนาคารก็ชำระหนี้ให้ตามข้อตกลง” นายลักษณ์ กล่าว 
บัตรดังกล่าวได้กำหนดวงเงินสินเชื่อในบัตร เพื่อให้เกษตรกรใช้เป็นค่าใช้จ่ายในการซื้อปัจจัยการผลิตในอัตราไม่เกิน 70% ของผลผลิตส่วนที่เหลือเพื่อขาย สำหรับบริษัท วี-สมาร์ท ชนะการคัดเลือกเพราะเสนอราคาต่ำสุดวงเงิน 177 ล้านบาท จากงบที่ตั้งไว้ 300 ล้านบาท โดยแบ่งเป็นค่าเช่าระบบ 113 ล้านบาท และค่าบัตร 2 ล้านใบ วงเงิน 64 ล้านบาท โดยจะแบ่งจ่ายค่าเช่าเป็นรายเดือน เดือนละ 3 ล้านบาท เป็นเวลา 36 เดือน ส่วนค่าบัตร 64 ล้านบาทจ่ายตามจริง เมื่อครบ3 ปี บริษัท วี-สมาร์ท ต้องโอนระบบและบริการทั้งหมดให้กับ ธ.ก.ส.